In nomine sancte et individue Trinitatis. Ego Manasses, Dei gratia Trecensis episcopus, notum facio universis christianis quod Herbertus, miles, de Paianis, nondum uxorem habens, in presentia mea, astantibus plurimis, confessus est quod sepius injuste vexaverit ecclesiam Vallislucentis, calumpnians nemus Phais-Garnens et nemus Eschegiarum; pro quo nemore Eschegiarum ecclesia Vallislucentis assignavit eidem Herberto decem solidos Pruvinienses in masuris de Soiant, annuatim accipiendos. Hec vero nemora prescripta Herbertus resipiscens, cum terra plana ad illa pertinente, quieta et libera concessit et laudavit predicte ecclesie Vallislucentis. Similiter laudavit antiquas divisiones quæ vulgo lais dicuntur, inter nemus Cereille et nemus Sancte-Marie que usque hodie permanent. Feodum quoque de Seuant laudavit, et usuarium in parte sua nemoris quod dicitur Sancte-Marie, tam hominum quam animalium, et quicquid aliud de ejus patrimonio, dono vel emptione, prefata ecclesia acquisierat. Hec omnia laudaverunt Gaufridus, frater Herberti, nondum liberos habens, et Helia, soror ejus et liberi sui, Elisabeth, Robertus, Florentia; Mabila quoque et filius ejus Johannes; similiter Elisabeth, Alaidis et Margarita. Hujus rei testes sunt: frater Girardus, monachus Vallislucentis; Odo, sacerdos de Haiis; magister Petrus, potator; Manasses de Villamauri; Berengerius; Galengisius, tunc temporis prepositus Villemauri; Ansellus de Fontevenne; Michael de Trecis. Et ut hoc scriptum omni tempore ratum habeatur, sigillo meo feci muniri. Actum Senonis, anno incarnati Verbi Mº Cº LXXXº IIIIº.